Kevread ar Broioù Unanet

thumbKevread ar Broioù Unanet pe Broioù Unanet (e galleg "Fédération des Pays Unis") zo ur c'hevread hag a vod strolladoù politikel rannvroelour ha broadelour eus broioù zo e Frañs. Krouet e voe e miz Genver 2022 ha difenn a ra ar gevreadelezh, an dengarouriezh hag ar vroadelouriezh demokratel evit pobloù ar C'hwec'hkorn. Nac'hañ a ra an tu dehoù pellañ hag an tu kleiz pellañ.

Savet e voe gant Mathieu Guihard, prezidant Strollad Breizh, Alain Guarino, prezidant Provènço Nacioun, ar strollad Bastir Occitanie, Thomas Riboulet, prezidant Parti Lorrain, ha Jean Tellechea, sekretour EAJ-PNB. Izili all zo deuet e-barzh an aozadur abaoe : Partit de la Nacion Occitana, Alternative Alsacienne - 's Linke Elsàss ha Força Catalana.

Kemeret en deus perzh e dilennadegoù kannaded 2022 e Frañs gant kalz tud war ar renk. Evit dilennadegoù Parlamant Europa e 2024 e oant gant listenn ekologour ha rannvroelour Ecologie au Centre. War ar renk e voent evit dilennadegoù kannaded 2024, goude an divodañ divizet gant penn ar Stad Emmanuel Macron.

E 2025 o deus savet ur gevredigezh evit harpañ ar C'hevread.

 Liammoù diavaez 
 Lec'hienn ar Broioù Unanet

Rummad:Strolladoù politikel Frañs
Rummad:Strolladoù politikel broadelour